《沁园春·八月初，与王秋上同寓郡城，秋上遇寒疾死，孟冬十日词以哭之》
清代·陆震

客舍芜城，汝病危时，夜火相依。恨延龄续命，都无大药，敛形裹恨，更少完衣。

只说中秋，故园同返，讵料先还是衬归。亲朋送，共生徒一哭，声彻郊扉。

家贫活计原稀。更殁后、慈亲苦岁饥。念丧明孤子，无方可疗，析薪弱弟，甚日能肥。

我对霜风，哀吟至此，黯黯寒云日不辉。重烧纸，并乌丝写就，齐化灰飞。

作者简介：江苏兴化人，字仲子，号种园。工书，擅长行、草。家贫，嗜饮，常以笔质酒家，求其墨迹者必先为赎笔，方能得其书。